
Du har nå gjennom Tromsøvarianten eit unikt vilkår til å få ein solid start på 
studiane dine. Lærarane ved Institutt for filosofi står klar til å hjelpe til og ønskjer deg velkommen til studiet.

EXAMEN PHILOSOPHICUM  (EX. PHIL.)

er ein obligatorisk del av bachelorgraden og er, med einskilde unnatak, obligatorisk for alle som vil oppnå ein grad ved Universitetet i Tromsø. Studentane tar normalt emnet i første semester saman med Examen facultatum (ex.fac.) og/eller fagemne frå studieprogrammet dei er tekne opp i.

To alternativ  - Tromsøvarianten og Distriktsvarianten:

Ved Universitetet i Tromsø kan ein ta ex. phil. etter to variantar. Desse skil seg frå kvarandre både når det gjeld undervisningsopplegg, pensum og eksamensform. Tromsøvarianten er den det blir undervist etter ved Universitetet i Tromsø, og varianten dei aller fleste vel. Den såkalla Distriktsvarianten blir først og fremst vald av dei som ikkje kan følgje undervisninga i Tromsø. Felles for begge variantane er pensum i filosofiens historie, elles er pensum ulikt. Studentar i Tromsø som tar ex. phil. etter Distriktsvarianten, kan dermed ha nytte av å følgje førelesingane i filosofihistorie for Tromsøvarianten. Institutt for filosofi vil rå studentane til å velje Tromsøvarianten. Erfaringane viser at studentar som følgjer denne varianten, normalt får eit større fagleg og sosialt utbytte av ex. phil. enn dei som går opp etter Distriktsvarianten. I dette heftet blir først Tromsøvarianten presentert. Etter dette følgjer ei kort beskriving av Distriktsvarianten.

TROMSØVARIANTEN

Hovudområda er filosofihistorie (med vitskapshistorie) og etikk. Studiets målsetting er å gjere studentane kjende med vesentlege spørsmål ein kan stille til menneskeleg erkjenning og til moralsk og politisk praksis, slik dei er blitt stilte i løpet av filosofiens historie og i dag. Studiet skal gi ei elementær innføring i vitskapleg tenking. Gjennom seminardiskusjonar og ved val av heimeoppgåve skal studiet også gi rom for dei interessene og holdningane som fins blant studentane. 

Undervisningsmengda pr veke for kvar student er til saman 6 timar. Studiet er ordna som ein kombinasjon av felles førelesingar (2t pr veke), seminargrupper med inntil 25 deltakarar (2t pr veke i kvart av seminara i filosofihistorie og etikk). Eksamen består av eit skriftleg arbeid i form av ei heimeoppgåve og til slutt ei munnleg prøve. Ver merksam på at det er førelesingar berre i filosofihistorie med vitskapshistorie. I etikk gir ein berre seminarundervisning. 

Førelesingane i filosofi og vitskapshistorie er felles for alle og har som mål å gi oversiktskunnskap. Dei skal framstille dei store linene i lærestoffet og slik hjelpe studentane med pensumlesinga og medverke til at dei er forebudde på arbeidet i gruppene. Ein skal likevel merke seg at utbytte av førelesingane føreset at ein på førehand har sett seg inn i stoffet som skal takast opp i førelesinga.

Seminarundervisninga går føre seg i seminargrupper og er til ein viss grad retta mot ulike fagområde. Pensa skil seg såleis litt frå kvarandre alt etter kva gruppe ein går på. Kvar student må melde seg på ei seminargruppe, som best mogleg er tilpassa dei fagemna studenten har plan om å studere, og følgje vekeprogrammet til denne gruppa. Kvar seminargruppe skal møte til 4 timar seminarundervisning kvar veke, 2 timar filosofihistorie og 2 timar etikk. Det er obligatorisk oppmøte i seminartimane.

Ein oversikt over dei ulike seminargruppene, fins lengre nede i teksten.

Seminarforma skal gi studentane høve til å diskutere pensum. Eit seminar er ikkje førelesing, men seminarleiaren kan gi ei kort innføring i det aktuelle emnet før gruppearbeidet tar til. Ordninga med seminargrupper der studentane gjennom aktiv deltaking skal øve opp si eiga evne til refleksjon, konsentrasjon og sjølvstende i forhold til fagleg arbeid, er det mest sentrale og særprega ved Tromsøvarianten sitt opplegg. At seminarforma er spesielt viktig, heng saman med at stoffet ein skal prøve å få grep om gjennom ex.phil., er av ein særeigen karakter. Det er stoff det er vanskeleg å tileigne seg skikkeleg berre ved å høyre ein førelesar dosere og sjølv lese pensum. For å få godt tak på stoffet, dvs. trenge inn i det og verkeleg skjøne det ein møter, er det i tillegg nødvendig at ein får diskutert det med andre. Seminara skal gi rom for slik diskusjon. For at seminara skal fungere og studentane ha best mogleg utbytte av seminargruppearbeidet, er førebuingane før timane og deltaking i seminardiskusjonen nødvendig. Derfor krev Tromsøvarianten at studentane tar del i seminarundervisninga. Den munnlege arbeidsforma i seminargruppene vil førebu studentane til munnleg eksamen, der det blir stilt spørsmål frå pensum i filosofihistorie og etikk.

Arbeidskrav: For å få høve til å gå opp til eksamen etter Tromsøvarianten må studentane ha minst 75% frammøte på seminargruppene. Vidare vert det kravd at studentane  kjem til minst ei rettleiing i samband med skrivinga av heimmeoppgåva. Det er studentane si  plikt å halde seg orienterte om arbeidskrava og sjå til at dei blir oppfylte. (Dei studentane som ikkje har høve  til dette, må ta Distriktsvarianten.)

Siv.Ing. ex.phil. er ein ex.phil.-variant for sivilingerniørstudentar. Den skil seg frå det andre opplegget ved at dei ikkje følgjer dei ordinære førelesingane, men i staden har ein kombinasjon av førelesing (1t) og seminar (2t) i kvar av dei to disiplinane, filosofihistorie (filosofihistoriske problemstillingar i vitskapshistorisk perspektiv og etiske problemstillingar i historisk perspektiv) og vitskapsteori med etikk.
Arbeidskravet er utvida med ei skriftleg innlevering i kvar av disiplinane  Desse må godkjennast av faglærar.

Pensum er i begge disiplinane også spesielt tilpassa desse studentane. 

Når det gjeld pensum, viser vi til oversikta lenger bak. Pensum består av lærebøker og kopisamlingar. All pensumlitteratur får ein kjøpt på universitetets bokhandel, Akademisk kvarter.

 Eksamen består av ein skriftleg og ein munnleg del.  Den som har fått godkjent arbeidskrava, dvs. minst 75% frammøte på seminarundervisninga og minst éi individuell rettleiing, kan framstille seg til eksamen. Grunnlaget for endeleg karakter er heimeoppgåva og ein munnleg eksamen etter innlevering av heimeoppgåva. Heimeoppgåva og den avsluttande munnlege eksamen tel likt ved fastsetting av karakter. Begge delar må være godkjende, dvs vere over stryknivå, for at ein samla skal oppnå stå- karakter. Det blir gitt ein samla karakter. Blir heimeoppgåva ikkje godkjend, får ein ikkje framstille seg til den munnlege delen. Om så, grunngir eksamenskommisjonen sensurvedtaket om kandidaten/kandidatane ønskjer det.

Studentar som har levert inn gruppeoppgåve, kan velje felles eller individuell munnleg eksamen. Også ved gruppeeksamen blir den munnlege prestasjonen vurdert individuelt.

Det blir brukt ein karakterskala frå A til F, der F er ikkje stått.

Ved karakteren F kan godkjende arbeidskrav takast med til ny eksamen. Dersom den skriftlege delen ikkje blir godkjend,  får kandidaten ikkje høve til å framstille seg til munnleg del av eksamen, men må ta emnet om igjen neste semester. Om den skriftlege delen blir godkjend, men ikkje den munnlege, kan heimeoppgåva inngå i mappa ved framstilling til ny eksamen i påfølgjande semester. Ved ny eksamen må ein melde seg opp til eksamen på nytt.

Undervisning og eksamen blir arrangerte både i haust- og vårsemesteret.

Det blir ikkje arrangert kontinuasjonseksamen for kandidatar som har stroke ved ordinær eksamen. Men studentar som har gyldig grunn for ikkje å møte til munnleg eksamen, og som kan føre prov for at fråveret har gyldig grunn (t.d. legeattest ved sjukdom), kan framstille seg til ”utsett prøve” straks nytt semester har tatt til. Ein må da melde seg opp til utsett prøve innan 15. januar.

Vi viser elles til "Forskrift for eksamener ved Universitetet i Tromsø" på universitetet sine heimesider. Studentane har plikt til å kjenne desse.

Heimeoppgåva – den skriftlege eksamensdelen. 

Omtrent midt i semesteret må kvar student velje eit tema for heimeoppgåva si. Oppgåva skriv studenten ut frå eitt av oppgåveemna det er gjort framlegg om, eller ut frå pensum i  filosofihistorie og/eller etikk. Du finn forslag til problemstillingar, framlegg til oppgåver og  ei beskriving av oppgåveemna lengre bak i heftet. Oppgåva sitt  tema må ha filosofisk relevans.

Som bakgrunnsstoff for oppgåva vel studenten, evt. i samråd med rettleiar 20-25 sider faglitteratur som fordjupningsemne. Dette kjem i tillegg til det obligatoriske pensumet, som også normalt vil bli brukt i samband med oppgåveskrivinga. 

Heimeoppgåva kan ein skrive aleine eller i gruppe på inntil tre personar. Ein kan berre skrive oppgåve saman med personar på same seminargruppe. 
Rettleiing. Etter at oppgåvevalet er presentert, får alle tildelt rettleiar, som er ein av dei to seminarleiarane. Det er eit arbeidskrav at studentane kjem til lærarrettleiing minst ein gong i samband med skriving av heimeoppgåva. Det vil likevel vere høve til tilleggs-rettleiing ved behov. På rettleiinga skal studenten eller studentane legge fram oppgåva si problemstilling og ein plan for oppbygginga av oppgåva.  Ei rettleiing tar normalt ein halv time. Her kan ein få høve til å diskutere emneval, problemstilling og skrivemåte, i tillegg til å få hjelp til å finne litteratur og andre kjelder og rettleiing i korleis ein best gjer bruk av dei. Rettleiaren gir godkjenning av, evt. underkjenner, oppgåvetemaet som er valt og hjelper eventuelt med nødvendige justeringar av det valde temaet. 

Formelle krav til oppgåva. 

Ei individuell oppgåve bør vere på 5 til 7 normalsider. Ved gruppearbeid med to studentar bør oppgåva vere på 8-10 sider, med tre personar 12-15 sider.

Oppgåva skal ha ein dekkande tittel. Du må lage kapitteloverskrifter som viser arbeidets struktur og ei innhaldsliste der sidetala for dei ulike kapitla er oppgitte. Ein bør bruke vanleg Windows-oppsett med linefråstand 1 1/2 og skriftstorleik 12, normal marg og avstand mellom dei ulike bolkane i oppgåva. Sidene skal pagineras, dvs. du skal sette på sidetal. Når du tar utskrift, skal det vere skrift berre på den eine sida av arket. 

Liste over litteratur som det er sitert frå, vist til eller som oppgåva på annan måte bygger på utan at det er sitert direkte, dvs. alt dokumentasjonsmaterialet i heimeoppgåva, skal plasserast heilt bak. 

Alle tilvisingane må vere utforma slik at det er lett å finne fram til kjeldene som er nytta.  Her dreiar det seg ikkje berre om formalitetar, men om strenge krav til forskningsetikk. Ein skal vise til dei kjeldene ein har brukt i arbeidet sitt. Ordrette sitat skal markerast med hermeteikn, og med tydelege referansar til side, boktittel, forfattarnamn, utgjevarstad og -år, i form av fotnotar eller parentesar i teksten

Nå som det er lett tilgang på litteratur og oppgåver på Internett, er det særs viktig at ein er nøye med   slikt og ikkje brukar andre sine tekstar utan at det kjem klart fram kva som er henta frå andre og kva ein har skrive sjølv. 

Bruk av andre sine tekstar og manglande kjeldetilvisingar kan føre til avvising av oppgåva ved eksamen. I verste fall kan ein bli skulda for fusk og miste eksamensretten for lenger tid. 

Er du i tvil om noe på dette punktet, så spør rettleiaren om hjelp.

Kjelder (tilvising)

Sitat skal vere ordrett attgjevne og stå i hermeteikn eller markerast ved innrykk.

Om ein tar noe ut av eit sitat, skal det markerast med tre punkt i parentes: (...). Om ein må legge til noe inne i eit sitat for at teksten skal gi meining, skal også dét stå i parentes. Ein må ikkje føye til eigne kommentarar inne i sitatet. Også når du gjev att  resonnement, synspunkt og poeng som du har lese hos andre forfattarar, skal du vise til litteraturen og forfattaren du har det frå, jamvel om det du skriv, ikkje er direkte sitat. I fotnotar kan ein òg vise til munnlege opplysningar ein har fått i samtalar, føredrag som ikkje fins på trykk, etc. 

Eksempel på tilvising i teksten: «Peter Singer hevda alt for tjue år sida at det var på høg tid å utvide etikken sitt område til også å gjelde måten vi handsamar dyra på. (Singer 1985:10)»

I litteraturlista skal ein føre heile referansen til kjelda:

Singer, Peter (ed.): In Defense of Animals. Harper & Row, New York 1985.

Legg merke til at boktittelen skal kursiverast (skråstillast). Litteraturlista fører ein i alfabetisk orden på etternamn.

Litteraturlista skal innehalde all den litteraturen det er vist til i teksten. Før også opp den litteraturen du faktisk bygger på, men som du ikkje har funne grunn til å vise særskilt til i sjølve 

heimeoppgåva. Litteraturlista skal innehalde namnet på forfattaren (legg merke til at vi her skriv etternamnet først avdi lista skal ordnast alfabetisk etter etternamn, deretter fornamnet) evt. (på samme måte) namn på redaktøren, boktittel, tittel på artikkel eller tidsskrift, utgjevings-år, forlag og stad. 

Eksempel på tilvising til bok: 

Beauvoir, Simone de: Det annet kjønn. Pax, Oslo 2000.

Eksempel på tilvising til artikkel frå artikkelsamling:

Wyller, Egil A.: ”Platons politisk-religiøse oppgjør med de skjønne kunster”, i Truls Winther og Odd Inge Langholm (red.): Estetikk fra Platon til våre dager. Tanum-Nordli, Oslo 1977, s.15-31.

Eksempel på tilvising til artikkel frå tidsskrift:

Bostad, Inga: ”Helhetssyn, skepsis og tiltro”, i Norsk Filosofisk Tidsskrift nr.1-2, Universitetsforlaget, Oslo 2002, s. 20-27. (Arne Næss. Festskrift til 90-årsdagen 27.1. 2002).

Dersom ein brukar materiale ein har fått tilgang til gjennom Internett, og som det ikkje lar seg vise til på  måtane som er nemnde ovanfor, skal ein bruke internettadressa der ein fann kjeldene. 

Eksempel på slik tilvising kan i teksten skrivast www1, www2 osv., og blant kjeldene:

www1 =  Namn på forfattar og tittel på artikkel, t.d. www.nakayama.org/polylogos/philosophers/arendt/index-e-arendt

 Munnleg eksamen. 

Den munnlege delen av eksamen er ei prøving i pensum, der hovudvekta blir lagd på begge fagdisiplinane – filosofihistorie med vitskapshistorie og etikk. Ein kan også bli spurd om heimmeoppgåva eller emne som er tilknytt tema i oppgåva. Munnleg eksamen er  stipulert til 20 minutt for kvar kandidat. Kandidaten/kandidatane blir straks etter munnleg eksamen  informerte om  karakteren, som er oppnådd på heimeoppgåva og munnleg prestasjon samla. Det blir ikkje gjeve separate karakterar for skriftleg og munnleg prestasjon.

 
Heimeoppgåva skal leverast innan ein gitt frist før kl. 13.00 i ekspedisjonen i Breiviklia. 
Ved innlevering skal ein bruke ei ferdig framside for heimeoppgåver.  Ein får denne av seminarlærar, i ekspedisjonen i Breiviklia eller du finn ho på nettet. Oppgåva skal leverast i tre eksemplar. Kandidaten/ kandidatane  må i tillegg ha eit/kvart sitt eksemplar. Dersom ein p.g.a. sjukdom eller annan tungtvegande grunn ikkje kan levere heimeoppgåva innan fristen, må dette attesterast for å få godkjent forseinka innlevering. Normalt kan ein i så fall få eit par dagars utsetting på innleveringa.  Institutt for filosofi skal kontaktast så snart som mogleg dersom det oppstår problem i samband med innleveringa.
Påmelding til seminargrupper – praktiske opplysningar.

Påmelding til seminargruppene gjer ein via Internett. Når ein har betalt semesteravgifta og fått ein pin-kode, kan slik påmelding gjerast. (Hugs at det kan ta frå éin til tre dagar frå du har betalt semesteravgifta til denne er registrert). Nettpåmeldinga er open til og med fredag 12. januar. Studentane kan få hjelp til påmeldinga i veke 2 på PC-laben ved SV-fakultetet (bak HUM/SV-kantina). Du kan også innan 12. januar, melde deg på manuelt i ekspedisjonen i Breiviklia.
Merk: Studentar som ikkje har meldt seg på seminargrupper innan fristen, kan ikkje rekne med å få

ta del i undervisninga etter Tromsøvarianten og vil da bli viste til Distriktsvarianten. (Da må ein hugse på å kontakte eksamenskontoret og få endra eksamensoppmeldinga.) 

Kvar student vel, melder seg på og følgjer undervisninga i éi og same seminargruppe gjennom heile semesteret. Seminargruppene er retta mot ulike fagområde og tilpassa andre emne innan dei ulike studieprogramma slik at ein skal unngå kollisjonar i undervisninga og ved eksamen. Men tilknyting til ei bestemt gruppe skaper inga binding for det vidare studiet. Det er for eksempel mogleg å studere naturvitskaplege fag sjølv om ein har tatt ex.phil. retta mot humanistiske fag, eller omvendt.

Kva for seminargrupper finst?

Her er ei oversikt over dei ulike gruppene og kva slags studentar dei er tiltenkte:

HS-gruppene, for studentar ved Humanistisk og Samfunnsvitskapleg fakultet.

MN-gruppene, for studentar ved Matematisk-naturvitskapleg fakultet.

SI-gruppene er spesielt for sivilingeniørstudentar

T-gruppa er ei spesialgruppe sperra for ordinær påmelding.
Dersom gruppene blir fullteikna, kan det bli oppretta ekstragrupper. Blir det for få studentar, kan grupper bli slått saman. Det er vanskeleg å bytte gruppe etter at ein har meldt seg på. Dette må i så fall avklarast med administrasjonen på Institutt for filosofi og ikkje med seminarlærarane.

Tid og stad for seminarundervisninga – ei oversikt

Merk at gruppene og førelesingane alltid byrjar eit kvarter over heil time 

(”akademisk kvarter”)
	
	
	Filosofihistorie I
	
	 Etikk II 

	
	
	
	
	
	
	
	
	
	
	

	
	
	Lærar
	Dag
	Tid
	Rom
	
	Lærar
	Dag
	Tid
	Rom

	Hum-Samf
	HS-10
	OS
	On
	10-12
	1221
	 
	HA
	Fr
	08-10
	1221

	
	HS-11
	KL
	On
	12-14
	1221
	 
	OS
	Fr
	12-14
	1221

	Mat-Nat
	MN-80
	OS
	On
	10-12
	1225
	 
	FRJ
	Fr
	08-10
	1225

	Siv.Ing.
	SI-85
	HA
	On
	09-12
	1229
	 
	JAM
	Fr
	09-12
	1229


Seminargruppene startar i veke 3 og går fram til veke 18
Du finn romma i Teorifagbygget, Hus1, plan 2.

Tid og stad for førelesing i filosofihistorie

Førelesar:      Førsteamanuensis Elin Svenneby
Tid/stad :       Fredagar kl.10.15-12.00, Auditorium 2, Teorifagbygget.

Første gong:   Fredag 12. januar
Siste runde med førelesingar blir gitt i veke 16.
Initialar - lærarar:

ES
førsteaman. Elin Svenneby

FRJ
u.lektor Finn R. Johannessen

HA
u.lektor Tor Ivar Hanstad

JAM
prof. Johan Arnt Myrstad

KL
u.lektor Kjell Lia

OS
u.lektor Owe Steen-Hansen

Tidsplan for semestret  

Orienteringsmøte


veke 2, onsdag 10. januar.

Oppstart førelesingar


veke 2
Oppstart seminargrupper

veke 3 
Undervisningsfri studieveke

veke 10 

Innlevering av oppgåveforslag
veke 12
Tildeling av rettleiar


veke 13
Rettleiinga startar


veke 16
Siste førelesning


veke 16
Siste seminargruppe


veke 18
Innleveringsfrist for heimeoppgåva
veke 20   (seinast tysdag 15. mai, kl.13.00)
Munnleg eksamen:



MN og SI-gruppene


veke 22

HS-gruppene



veke 23
(NB: tid og stad for munnleg eksamen blir slått opp på tavlene ved seminarromma i veke 21)

Tal på førelesingar
12
Tal på seminar

14
Distriktsvarianten har skriftleg eksamen  fredag 25. mai, kl. 15.00 - 21.00
Lesesalar – bruk av universitetsbiblioteket (UB).

Det er leseplassar i Teorifagsbygget og på UB.

Ein bør alt i starten av semesteret finne fram til og gjere seg kjend med bruken av UB. Ved UB fins ei omfattande bok- og tidsskriftsamling som særleg vil vere nyttig når heimeoppgåva skal skrivast, og om ein treng meir kunnskap i forhold til dei tema som blir tekne opp i pensum. Her fins det datamaskinar for litteratursøk.
Personalet på UB gir hjelp. Dei arrangerer også kurs i bruken av UB. Sjå også UB si heimeside www.uit.no/ub/

TROMSØVARIANTEN SITT PENSUM

FELLESPENSUM

Seminar I: Filosofi og vitskapshistorie

Skirbekk, Gunnar /Gilje, Nils: Filosofihistorie, Oslo 2000, 7.utg.:

Kap. 2: Sofistene og Sokrates

Kap. 3: Platon

Kap. 4: Aristoteles

Kap. 7: Framveksten av naturvitenskapen

Kap. 9: Tvil og tro, A : Descartes

Kap. 12: Empirisme som kunnskapskritikk, B: Hume

Kap. 15: Kant

Kap. 17: Hegel

Kap. 18: Marx

Kap. 21: Nietzsche og pragmatisme, A: Gud er død, B: Kritikk av metafysikk og kristendom,
C: Moralfilosofi, D: Overmennesket, vilje til makt og evig gjenkomst, E: Erkjennelsesteori.
GRUPPESPESIFIKT PENSUM 

Seminar II : Etikk/Etikk med vitskapsfilosofi

Humaniora og samfunnsfag. 

Rachels, J.: The Elements of Moral Philosophy, Mc Graw Hill. (unntatt kap. 5, 11 og 13).

I tillegg kjem eitt av følgjande alternativ:

1.”Det liberale dilemma”, i Skjervheim, Hans: Deltakar og tilskodar og andre essays, Oslo 1976.
2.”Psykologien og mennesket si sjølvfortolking”, i Skjervheim, Hans: Deltakar og tilskodar og andre
 essays, Oslo 1976.

Rachels, J.: The Elements of Moral Philosophy, Mc Graw Hill, kap 5: ”Psychological egoism”.
3. “Deltakar og tilskodar”, i Skjervheim, Hans: Deltakar og tilskodar og andre essays, Oslo 1976.
4. Rachels, J.: The Elements of Moral Philosophy, Mc Grawe Hill, kap 11: ”The idea of a social 
contract”.
MatNat-gruppene 

Røeggen, Inge:  ”Forelesninger i vitenskapsteori”, stensil, UiTø. (unntatt avsnitt 4b ”Bohrs
 forskningsprogram”
Tranøy. K.E.: Vitenskapen — samfunnsmakt og livsform, Univ.forlaget, Oslo 1988, kap.V: ”Vitenskapens
 normsystemer: dens mening, mål og verdi”.
Brown og Granberg: Hva er et menneske? En innføring i filosofiske spørsmål om menneskets natur, Bergen 
2004, kap.12 (utdrag ss.209-235): ”Tre moralfilosofiske hovedretninger:dygsetikk, utilitarisme og 
pliktetikk”.

Jonas, H.: Teknikk, medisin og etikk. Ansvarsprinsippet i praksis, Oslo 1997, kap. 1 : ”Hvorfor moderne
teknikk er et tema for etikken”.

Shiva, V.: ”Bioteknologi og genmodifiserte organismer – løsninger eller nye problemer”, i

Nærstad og Randen (red): Kampen om maten, Ål 2004.

Fjelland, Ragnar: ”Innføring i vitenskapsteori”, Univ.forlaget, Oslo 1999, kap.7: ”De matematiske naturviten-


skapene:historisk”.  

Rachels, J.: The Elements of Moral Philosophy, Mc Graw Hill, kap.4: “The Challenge of Cultural Relativism”. 

SI-gruppene
Si gruppene har eige pensum i begge seminara. I tillegg kjem også eit lite fagretta pensum.
Seminar I: filosofihistorie (filosofihistoriske problemstillingar i vitskapshistorisk perspektiv og etiske problemstillingar i historisk perspektiv)

Stigen, Anfinn: Tenkningens historie, Oslo 1983:
Kap. II: Platon, pkt. 2 

Kap. III: Aristoteles, pkt. 2, 3 og 4

Kap. IX: Renessansen, pkt. 3, 4, 6

Kap. X: Descartes, pkt. 2, 3, 4, 5, 6 og 7

Kap. XII: Vitenskapen på 1600- og 1700-tallet, pkt. 1 og 2 

Kap. XV: Hume, pkt. 1, a-g
Kap. XVII: Kant, pkt. 2, 3, 4, 5, 6 og 7 

Hartvigsen/Johansen/Måseide: Etikk og informasjonsteknologi,  Bergen 2000:
Kap.3: Hvorfor etikk/moralfilosofi?
Kap. 5.5: Konsekvensetikk og pliktetikk

Kap. 5.6: Universaliseringsprinsippet 

Kap. 5.7: Universaliseringsprinsippets rekkevidde

Kap. 5.10: Kan vi lære noe av Aristoteles?
Becker, L. : ”Types of rights by source of justification” og ”The justification of property rights”, i Becker; L. :
Property Rights, London 1977. 
Locke, John: ”Of Property” (grunngjevinga av det tradisjonelle moderne begrepet om eigedomsrett), i  K. 
Rogerson: Introduction to Ethical Theory, Chicago 1991.
Mill, John Stuart: ”Utilitarianism”, i Pojman (ed.): Moral Philosophy :A Reader, Indianapolis/Cambridge 1993.
Seminar II : vitskapsteori med etikk.

Dreyfus: ”Five Steps From Novice to Expert”, i H. & S. Dreyfus: Mind over Machine, Oxford 1986.

Lian, O. & Skolbekken, J-A.: Etiske utfordringer ved innføring av ny medisinsk teknologi, i ”Tidsskrift for den 
Norske Lægeforening” nr. 4, 2003.
Røeggen, Inge: ”Forelesninger i vitenskapsteori”, stensil UiT, ss. 1-46.

Tranøy, K. E. : : Vitenskapen – samfunnsmakt og livsform, Oslo1988, kap.V: ”Vitenskapens normsystemer: dens
mening, mål og verdi”.

Stigen, Anfinn: Tenkningens historie, kap. IX: Renessansen, pkt. 5: Francis Bacon og kap. XXV: ”Noen trekk
ved naturvitenskapene på 1800- og 1900-tallet”.

Jonas, Hans: ”Technology and responsibility. The ethics of an endangered future”, i Partridge (ed.): Responsi-

bilities to Future Generations, New York 1991.
DISTRIKTSVARIANTEN

kan ein avlegge eksamen i på grunnlag av sjølvstudium eller av undervisning arrangert av ein ikkje-universitær institusjon i Nord-Norge, t.d. Folkeuniversitetet eller Forsvaret. Eksamen er ei 6 timars skriftleg prøve.   

Pensum:

FILOSOFIHISTORIE:

Skirbekk, Gunnar og Gilje, Nils: Filosofihistorie, bind 1 og 2. Universitetsforlaget,Oslo 1996 (6.utg.), eller eittbinds-utgåva (7.utg.2000).

Kapittel 1. Førsokratisk filosofi, a-f   

Kapittel 2. Sofistane og Sokrates   

Kapittel 3. Platon   

Kapittel 4. Aristoteles

Kapittel 7. Den nye tid, og framveksten av naturvitskapen

Kapittel 9. Tvil og tru, med mennesket i sentrum, A) Descartes,   

Kapittel 12. B) Hume - Empirisme som kritikk,  

Kapittel 15. Kant – med unnatak av D)  

Kapittel 17. Hegel  

Kapittel 18. Marx (med unnatak av avsnitt E), Innvendinger mot Marx, og avsnitt F) 

Friedrich Engels.  

Kapittel 21. Nietzsche.  

Det er i tillegg til filosofihistorie fritt val mellom 1, 2 eller 3:

1. PRAKTISK FILOSOFI:

Wyller, Truls: Etikkens historie. Cappelen akademisk forlag as, Oslo 1996. 

2. VITSKAPSTEORI:

Fjelland, Ragnar: Innføring i vitenskapsteori. Universitetsforlaget, Oslo 1999.

Kap.1 (kursorisk),  Kap.2, avsnitta 5, 6 og 7,   Kap.3, avsnitta 1, 2 og 4,

Kap.4, avsnitta 4 og 5,   Kap.5,   Kap.6,   Kap.7,   Kap.9,   Kap.10, avsnitta 1, 2 og 3. 

3. PRAKTISK SEMANTIKK M/ARGUMENTASJONSTEORI

Næss, Arne: En del elementære logiske emner. Universitetsforlaget, Oslo 1986.

Kap.1,   Kap.2 (1-6),   Kap.3,   Kap.4,   Kap.6,   Kap.7 (kursorisk).

(Vi rår studentar utan undervisningstilbod frå å velje det siste alternativet)

Skriftleg eksamen: fredag 25. mai, kl. 15.00 - 21.00
OM SKRIVING AV HEIMEOPPGÅVA:

Ei heimeoppgåve er ein kort, argumenterande fagtekst om eit bestemt tema. Forma gir fridom til personleg engasjement og refleksjon. Her får du høve til å nytte sjølvvald litteratur i tilknyting til pensumstoff og til å omforme kunnskapen du har fått, ut frå eige tema og eiga problemstilling. Oppgåva skal skrivast anten ut frå eit av dei føreslåtte oppgåveemna, ut frå pensum i filosofihistorie og/eller etikk. Som bakgrunnsstoff for oppgåva vel studenten, evt. i samråd med rettleiar 20-25 sider faglitteratur som fordjupingsemne. Det er eit krav at oppgåva skal handsame det valde oppgåveemnet på ein filosofisk måte. Framlegg til oppgåveemne finn du lengre bak i heftet.. 

Oppgåva skal være eit forsøk på ei filosofisk drøfting og vise at du har tileigna deg kunnskap og utvikla evne til argumentasjon og kritisk refleksjon. God vurderingsevne og evne til sjølvstende er kriterie ein tillegg vekt ved eksamen. Arbeidet med oppgåva har ein sentral plass i undervisningsopp- legget. Det skal fremje evna til å skilje vesentleg frå uvesentleg, til å stille seg kritisk til enkle løysingar og forklaringar, utvikle evna til å trenge ned i problema og sjå kjerna i saka. Ofte kan det vere viktigare å kunne sjå kva som er problema enn å finne løysingar. 

Det er ein del av oppgåvearbeidet å kunne nytte andre sine tekstar på ein slik måte at ein viser at ein har eit reflektert og sjølvstendig forhold til desse. Oppgåva skal vere et sjølvstendig arbeid, så ein må tenke seg nøye om når ein brukar ting andre har skrive. Ein må vere nøyaktig med sitat og litteraturtilvisingar.

Sjølve arbeidet med å velje eit tema (emne) og formulere ei problemstilling, står heilt sentralt i alt akademisk arbeid. Eit generelt råd er at du bør velje eit tema som i utgangspunktet interesserer deg, eller som du trur det vil være spanande å utforske nærmare. Personleg engasjement er eit godt utgangspunkt for ei god heimeoppgåve. Samtidig må valet ta omsyn til kva ein realistisk kan handsame i eit kort essay. Du må gi emnet ditt ein førebels arbeidstittel og formulere ei eiga problemstilling. Rettleiaren vil gi hjelp her. 

Om du ikkje bruker noen av dei oppgitte problemstillingane, bør du vere merksam på at det å ha eit tema ikkje inneber at du dermed har ei problemstilling. Du må også avgrense temaet. Ved slike problemsentrerte oppgåver er det lurt å tenke og reflektere sjølv, lese kva andre skriv og diskutere problemet med andre. Ein kan «fri-skrive» eller «idé-myldre» eller lage «tanke-kart» for å få i gang tankeprosessen før ein går til kjeldene. Noen skriv disposisjonen først, andre byrjar berre å skrive og ordnar stoffet etter kvart. Her er metodane ulike og kan vere like gode. Det hender ofte at problemstillinga endrar seg undervegs, og at ein difor må revurdere og omformulere spørsmåla sine. Det skal vere god samanheng mellom problemstilling og presentasjon. Oppgåva skal «henge ihop». 

For å unngå misforståingar bør sentrale ord definerast. Poenget er å kunne framstille eit argument klart og overtydande for lesaren. Det skal vere tilstrekkeleg med éi gjennomlesning for å få med seg hovudpoenga. Dette krev at ein arbeider med og evt. omarbeider teksten om ein ser at dét er nødvendig for å få fram poenga, gjere argumentasjonen klarare og meir oversynleg og skape tydelegare samanheng i teksten.  Den endelege teksten blir til gjennom ei rekke utkast og omskrivingar.

At alt som står i teksten, skal vere relevant, inneber at innhaldet må henge saman med  oppgåva si problemstilling. Du skal ikkje fylle ut med diverse informasjon, dersom denne ikkje vert knytt til problemstillinga. Dette gjeld også opplysningar du syns er veldig interessante, men som strengt tatt ikkje har noe med saka å gjere.

Skrivar og lesar «deler ein midlertidig røyndom», og det vanlege oppbyggingsmønsteret som tar omsyn til lesaren, byrjar med å framstille saka tilstrekkeleg til at (i) lesaren skjønar kva ein er ute etter og (ii) skrivaren får tilstrekkeleg grunnlag for meiningsfull argumentasjon. Sakleg argumentasjon førutset at ulike standpunkt kjem tydeleg fram. Det er eit hovudkrav til heimeoppgåva å vise at ein har evna til å kaste lys over djupare sider ved eit emne. Dette krev innsikt i motførestillingar, også i forhold til eigne yndlingsoppfatningar. Like stor plikt som vi har til å undersøke  om våre eigne argument er gyldige og har tilstrekkeleg overtydingskraft, har vi til også å granske om motførestillingane er eller kan vere gyldige, og kva overtydingsstyrke dei har. Vi skal prøve å vere saklege. Og teksten skal i prinsipp vere forståeleg ved første gangs gjennomlesing. 

Eit krav om klarleik inneber at ein definerer begrep der det er nødvendig, at ein er konsistent i begrepsbruken, dvs at ein brukar begrep på ein mest mogleg eintydig måte, og at ein gjer lesaren merksam på det dersom ein på ulike stader i teksten brukar eitt og same begrep i ulike tydingar. Det kan også skape unødvendige forståingssproblem for lesaren dersom ein brukar ulike ord i same tyding. Brukar eg f.eks. "menneskelege skikkar" og "sosiale praksisar" om kvarandre, kan lesaren lure på om eg meiner det same eller om det her er nyanseskilnader. I noen tilfelle kan vi sjølvsagt bruke ord om kvarandre, noe som ofte blir gjort av stilistiske grunnar. Men der det kan skape uklarleik, bør ein anten gjere lesaren merksam på variasjonar i ordbruken eller bruke same ord på måtar som gjer at dei heile tida har same tyding.

Oppgåvemeny og beskrivingar av oppgåveemna

(Tekstane til de ulike fordjupningsemna får du kjøpt på Akademisk Kvarter.)

Teoretisk filosofi

Termen ”teoretisk filosofi” står for ei undersøking av og refleksjon over grunnlaget for menneskeleg oppfatning og forståing av røyndomen. Disiplinen er avgrensa  frå ”praktisk filosofi” som har å gjere med moralsk, sosial og politisk handling. 

Meir spesifikt er teoretisk filosofi opptatt av det som kjenneteiknar menneskelege erkjenningsevner, dei grunnleggande eigenskapane som gjer at vi kan erkjenne røyndomen, dvs. den reelle verda, det reelle samfunnet, etc., og utvikle dei  basisbegrepa som utgjer rammeverket for det vi kallar ”kunnskap”. 

Eit eksempel på ei teoretisk-filosofisk problemstilling er å drøfte forholdet mellom den menneskelege tenkeevna og den menneskelege organismen (kroppen). 

Eit anna eksempel er å spørje etter opphavet til visse fundamentale måtar å oppfatte samanhengar på. Er tinga og hendingane i verda underlagde ein naturleg orden, eller er det først i den menneskelege erkjenninga at det blir skapt system og orden?

Denne bolken inneheld tre hovudtema: Årsaksførestellinga sin epistemiske status, sjel og lekam-problemet og problemet om kunstig intelligens.

Litteratur:

Descartes, René: Meditasjoner over filosofiens grunnlag og andre tekste, Aschehoug & Co., Oslo 1980, i Asbjørn Aarnes 

si omsetting av ”Annen meditasjon”, side 28-35.

Hume, David: Erkjennelsesteoretiske skrifter,  Pax, Oslo 1993, i Bernt Vestres omsetting, Treatise, Del III, avsnitt II:

 ”Om sannsynlighet og om årsaks- og virkningsideen”, og avsnitt III: ”Hvorfor en årsak alltid er nødvendig”. 
Side 80-88.        

Kant, Immanuel: De store tænkere  Munksgaard, 1991, Justus Hartnacks omsetting av Kritik der reinen Vernunft. Andre 
Analogi:”Grunnsetningen om tidens suksesjon i følge kausalitetsloven. Alle forandringer skjer i følge loven om 
en forbindelse mellom årsak og virkning”. Side 136-139. 

Searle, John R.: Minds, Brains and Science. Harward University Press,Cambridge, Massachusetts 1984, kap.1: “The
Mind-Body Problem”, kap. 2: “Can Computers Think?”    

Framlegg til heimeoppgåver:

1) Har Kant løyst Humes årsaksproblem?

2) Har Searle løyst Descartes sitt problem?

3) Har Searle i kraft av tankeeksperimentet med det kinesiske rommet ein gong  for alle avvist at vi kan lage tenkande 

maskinar?

Lykka, moralen og det gode liv

I dette fordjupningsemnet blir det lagt vekt på å kaste lys over  ulike sider ved spørsmålet om kva eit godt liv og  menneskeleg lykke er. Dette er spørsmål som har vore stilde og er gjevne ulike svar gjennom heile filosofihistoria, og tekstane som er valde ut, er henta både frå klassisk gresk filosofi og frå vår eiga tids filosofi. Emnet berører grunnproblem innan moralfilosofi og politisk filosofi, og noen sentrale spørsmål er: Er tråen vår etter lykke noe som følgjer av menneskets natur ? På kva  måte er lykke knytt til at mennesket er eit sosialt vesen ? Kva relevans har kjønn for verkeleggjeringa av eit godt liv ? Kva vil det seie å vere “seg sjølv” ?

Litteratur:

Platon: Gorgias,  Det Norske Samlaget, Oslo 2000, s. 44- 54, “Dei gode og dei vonde tinga”, “Å gjere urett er det største 
vondet”, “Tilfellet Arkelaos” og “Oppstilling av problemet og framgangsmåten i drøftinga av det”. 

Aristoteles: Den Nikomakiske Etikk.  Bokklubben Dagens Bøker, Oslo 1999, Bok I, Kap. 4: “Det største gode er lykken – 
men hva er den ?, kap. 5 “Ulike syn på hva det høyeste gode er”, kap.6: “Et filosofisk syn på det høyeste gode: 
Platon og det godes idé”, kap.7: “Det høyeste gode defineres ut fra menneskets funksjon”, kap.12: “Dyd roser
man, men lykken er hevet over ros”, kap.13: “Lykken,sjelen og dyd.
Beauvoir, Simone de: Det annet kjønn. Pax, Oslo 1970, Innledningen.
Taylor, Charles:  Autentisitetens etikk, Cappelen Akademisk forlag, Oslo 1998, kap.VI: “Glidningen mot Subjektivisme.” 

Framlegg til heimeoppgåver:

1) Lykkebegrepet hos Platon og Aristoteles.

2) Det gode liv som sjølvrealisering – drøfta ut frå Aristoteles og Charles Taylor.

3) Lykke og fridom i Simone de Beauvoirs filosofi 

Bioetikk

Bioetikken som ein eigen filosofisk disiplin er av nyare dato. Nemninga ‘bioetikk’ blei innførd først omkring 1970. Bioetikken arbeider framfor alt med etiske spørsmål som gjeld menneskets fødsel, liv og død, med referanse til  nyare utvikling og vilkår innan biomedisinsk forskning. Fordjupningsemnet i bioetikk er konsentrert om tre problemområde: Abort, euthanasi (“dødshjelp”) og bioteknologi. 

Sjølv om bioetikken utgjer ein relativt ny filosofisk disiplin, kan drøftinga av dei ulike problema dra nytte av den etiske refleksjonen som ligg føre innan hovudtradisjonane i normativ etikk: dygdsetikk (aristotelisk etikk), kantiansk etikk og utilitarisme. Dette karakteriserer Myskjas tilnærming til dei etiske spørsmåla som bioteknologien reiser. Myskja drøftar etiske problem m.o.t. terapeutisk kloning, genterapi og reproduktiv kloning særleg i lys av utilitaristisk og kantiansk etikk. Einskilde tema som tilhøyrer bioetikken, slik som abortproblematikken, er også blitt handsama innan den filosofihistoriske tradisjonen frå antikken av. Trekk av denne historia blir tekne opp i Saugstads artikkel om abort. Saugstad drøftar dessutan noen av dei sentrale argumenta innan abortdebatten og forsøker dernest å grunngje eit eige standpunkt ved å knyte seg til Kants etikk. Artikkelen om euthanasi tar først og fremst opp spørsmålet om skiljet mellom aktiv og passiv euthanasi.

Litteraturen er konsentrert om tre tema: bioteknologi, abort og eutanasi:

Myskja, Bjørn: ”Hvordan skal vi møte nye etiske utfordringer i bioteknologisk forskning og utvikling?”, i Ruyter, Knut
W. : Forskningsetikk. Gyldendal, Oslo 2000.

Saugstad, Jens: ”Abort”, i Johansen, Kjell Eyvind: Etikk. Cappelen, Oslo 1994.

Rachels, James: “Active and passive euthanasia”, i Beauchamp, Tom L.  og Walters LeRoy: Contemporary Issues In 
Bioethics. Wadsworth Publishing Company, California 1994..

Framlegg til heimeoppgåver:

1) Gi ei framstilling av standardargumenta for og mot sjølvvald abort. Ta deretter kritisk stilling til desse argumenta.
2) Gi ei framstilling av argument for og mot frivilleg aktiv euthanasi. Ta deretter kritisk stilling til desse argumenta.

3) Gjer greie for dei bioetiske problema moderne teknologi har generert. Drøft desse frå minst to moralfilosofiske 
     perspektiv (teoriar).

Miljøfilosofi

Fordjupningsemnet tar føre seg forholdet mellom mennesket og naturen. Det er i dag viktig å fokusere på korleis vi forheld oss til naturen. Ei sentral problemstilling her er om vi har moralske plikter andsynes naturen, eller om etiske plikter berre er gyldige innan den menneskelege sfæren. Denne problematikken blir konkretisert og aktualisert ved at emnet tematiserer problem knytte til den grøne revolusjonen og nord-sør konflikten.

Litteratur:

Fjelland, Ragnar: Innføring i vitenskapsteori,  Universitetsforlaget, Oslo 1999, kapittel 11, avsnitt 3: ”Er teknologien

nøytral?”, avsnitt 4: ”Den grønne revolusjon”, og avsnitt 5: ”Naturens grenser”. 

Pausewang, Siegfried:  ”Økologi og etikk — sett sørfra” , i Gjerdåker, Svein, Gule og Hagtvet: Den uover
stigelige grense: tanke og handling i miljøkampen, Cappelen, Oslo 1991.

Ariansen, Per og Vetlesen, Jon:  “Miljøfilosofi”, i Johansen, Kjell Eyvind: Etikk — en innføring, Cappelen, Oslo 1991.

Framlegg til heimeoppgåver:

1) Om forholdet mellom menneske og natur.

2) Om forholdet mellom menneske og dyr.

3) Økologiske problem i eit nord-sør perspektiv.

4) Om forholdet mellom økologisk forsvarleg produksjon og sosial og politisk organisering.

Fridom og toleranse

Fridom og toleranse er sentrale verdiar i moderne demokratiske samfunn. Idealet om toleranse blei i nyare tid utvikla på bakgrunn av religiøse konfliktar og krigar i Europa på 1600-talet. Ein sentral filosof i denne samanhengen er John Locke, som i Et brev om toleranse (1689) argumenterte for at det er irrasjonelt å forsøke å tvinge noen til ei bestemt religiøs tru. Lockes prinsipp om eit skilje mellom kyrkje og stat gjorde religion til privatsak, noe som førutset ein sfære som statsmakta ikkje legitimt kan gripe inn i. I utgangspunktet galdt dette religiøse spørsmål. I løpet av det 18. og 19. hundreåret blei toleransebegrepet utvida til andre område, t.d. etnisitet og seksualitet. 

Vi meiner at ein i prinsippet skal ha fridom til f.eks. å velje utdanning, yrke, bustad, trussamfunn, klesdrakt og til å praktisere si seksuelle legning dersom det dreier seg om relasjonar mellom vaksne som samtykker. Dei fleste av oss meiner dette er fridommar vi alle har rett til. Det tyder at vi skal tolerere skikkar, religionar og, meir generelt, kulturar som er ulike vår eigen. 

Sjølv om vi oppfattar fridom og toleranse som grunnleggande verdiar, er vi samde om at det er nødvendig å avgrense både handlingsfridom og ytringsfridom på ein del område. Men kvar skal vi trekke grensene? Skal vi tolerere handlingar som inneber tvang mot andre? Skal vi tillate ytringar som er støytande for einskilde grupper? Skal staten tillate såkalla tvangsekteskap? Skal borgarane kunne framsette rasistiske ytringar? Skal ein kunne forby muslimske elevar å bere skaut på skolen? Skal pornografi forbydast? Skal vi forby politiske grupper som arbeider for å øydelegge den demokratiske rettsstaten? 

I tekstmaterialet i Fridom og toleranse blir det på eit generelt nivå drøfta ulike grunngjevingar av fridom og toleranse og kvar grensene for fridom og toleranse skal gå. Meir spesifikt blir ytringsfridom handsama i forhold til rasistiske ytringar og pornografi, problem vedrørande religiøs toleranse og spørsmålet om minoritetsgrupper sin rett til vern av kulturane sine. Kompendiet gir ut over dei nemnde områda, grunnlag for å skrive oppgåver om ei rekke ulike tema som gjeld fridom og toleranse. 

Litteratur:

Mill, John Stuart: Om friheten.  Dreyer, Oslo 1947, Kap 4: ”Grensene for samfunnets makt over den Enkelte.”

Arthur, John: Ethics in Practice. An Anthology. “Ytringsfrihet, skade og krenkelse”. H. La Follette, Blackwell, 2002. 

NOU.1999:27. kap. 2.2-2.2.4, ”Forslag til ny Grunnlov § 100”. 

Grunnloven § 100.

Overrein, Arne: “Om flerkulturalisme og moralsk fornuft”, stensil.

Anfinsen, Roar. ”Frihet og toleranse: Noen grunnproblemer”, stensil.

Framlegg til heimeoppgåver:

1) Kva er toleranse?

2) Drøft påstanden: "Samfunnet bør tolerere borgaranes livsform og ytringar i den grad dette ikkje medfører at andre blir 
    skadde."

3) Drøft påstanden: "Rasistiske ytringar er generelt ikkje skadelege og bør derfor være tillatne." 

4) Drøft påstanden: "Pornografi som verkar krenkande for fleirtalet i eit samfunn,bør vere forbodne."

Makt og rettferd 

Kompendiet består av tre tekstar (Østerberg, Schulz og Rawls).

Østerberg forsøker å forstå moralske haldningar på bakgrunn av at individa opplever samfunnet som konfliktfylt, og at dette pregar  individas holdningar og standpunkt. Han analyserer fenomen som det å vere undertrykt, å yte motstand, å vere kua (som er ei form for sosial utryggleik og ikkje nødvendigvis det same som å vere undertrykt), å vere samfunnsdeltakar, å skamme seg, å vere konformistisk, å utvikle sosialt samvit, osv.

Schulz tar først for seg begrepet ansvar og trekker eit skilje mellom (i) å ha ansvar for dei nære tinga, for eksempel familie og vener og (ii) å ha ansvar for dei fjerne tinga, som for eksempel samfunnet eller manneætta si framtid. Det blir skilt mellom nærhorisont og fjernhorisont. I nærhorisonten står vi overfor konkrete partnarar, og dei etiske haldningane våre blir forma i omgang med desse. I fjernhorisonten står vi overfor abstrakte partnarar, og her blir etisk ansvar prega av at forholdet til dei blir lite bestemt. At individa sin moralske relasjon til andre er ubestemt på denne måten, er særleg sterkt i det moderne samfunnet. Schulz drøftar også  skilnaden mellom dygdsetikk og regeletikk, og drøftar deretter den såkalla gyldne regel: ”Det du ikkje vil at andre skal gjere mot deg, det skal du heller ikke gjere mot andre.”

Rawls poengterer først at ein teori om rettferd må handle om samfunnets politiske og sosiale grunnstruktur. Deretter drøftar han  ideen om «den opphavelege posisjonen», som inneber at grunnreglane for sosial  handling må fastsettast gjennom ein avtale mellom partar som har eit nøytralt perspektiv på samfunnet, fordi dét vil gi det mest rettferdige resultatet. Dei skal inngå denne avtalen som om dei ikkje hadde kjennskap til sine særinteresser. Vidare drøftar han «den overlappande konsensus», som er namnet på den felles semja som må herske i eit velordna samfunnet trass i at individa har fridom til å ha ulike livssyn og  halde ulike filosofiske og politiske oppfatningar. Så følgjer dei to rettferdsprinsippa hans. Til slutt drøftar han forholdet mellom samfunnets grunnstruktur og dei faktiske skilnadene med omsyn til klasse-medlemskap og evner som eksisterer mellom individa. 

Litteratur:

Rawls, John: Rettferdighet som rimelighet. Pax, Oslo 2003.  (Utdrag).

Østerberg, Dag: ”Samfunnsmotsetninger” i Sosialfilosofi. Gyldendal, Oslo 1982. (Utdrag).

Schulz, Walther. Grundprobleme der.Ethik. Stuttgart 1993. (Utdrag).

Framlegg til heimeoppgåver:

1) Er ei rettferdig verd mogleg? Drøft dette ut frå perspektiva til Østerberg og Rawls.

2) Den gyldne regel – eit grunnlag for fred mellom verdas folk og kulturar?

3) Rettferd og sosial ulikskap.

4) Dårleg samvit – ein luksus for dei betrestilde? 

5) Kva har vi ansvar for? 

Heimeoppgåve ut frå pensum

Framlegg til heimeoppgåver i filosofihistorie:

1) Ei samanlikning mellom Platon og Aristoteles sine ontologiar. (Du kan her også drøfte om det er ein samanheng
    mellom ontologi og politikk hos Platon og Aristoteles)

2) Det aristoteliske og mekanistiske natursynet (Galilei og Descartes).

3) Kants kritikk av Humes kunnskapsteori.

4) Drøft påstanden: Marx sin historiske materialisme er ein kritikk av Hegels filosofi.

5) Platon og Nietzsche. Ei samanlikning. 

Framlegg til heimeoppgåver i etikk:  

SF og Fiskerifag-gruppene
1) Aristotelisk eller kantiansk etikk? Gjer greie for hovudidéane i kantiansk (deontologisk) og aristotelisk etikk (dygds
    etikk). Samanlikn og drøft desse idéane med omsyn  til kva som vil gi ein mest mogleg haldbar normativ etisk teori.

2) Hovudidéane i utilitaristisk etikk. Drøft deretter utilitaristisk etikk ut frå ein kantiansk ståstad.

3) Drøft eit konkret etisk problem i lys av ei eller fleire av hovudretningane i normativ etisk teori.

4) Etisk relativisme i filosofihistorisk og systematisk perspektiv.

5) Må moralen bygge på religion?

HF-gruppene

1) Aristotelisk eller kantiansk etikk? Gjer greie for hovudidéane i kantiansk (deontologisk) og aristotelisk etikk (dygds
     etikk). Samanlikn og drøft desse idéane med omsyn til kva som vil gi ein mest mogleg haldbar normativ etisk teori.

2) Hovudidéane i utilitaristisk etikk. Drøft deretter utilitaristisk etikk ut frå ein kantiansk ståstad.

3) Drøft eit konkret etisk problem i lys av ei eller fleire av hovudretningane i normativ etisk teori.

4) Etisk relativisme i filosofihistorisk og systematisk perspektiv. 

5) Må moralen bygge på religion?

Psykologi-gruppene

1) Aristotelisk eller kantiansk etikk? Gjer greie for hovudidéane i kantiansk (deontologisk)  og aristotelisk etikk (dygds
    etikk). Samanlikn og drøft desse idéane med omsyn til kva som vil gi ein mest mogleg haldbar normativ etisk teori.

2) Hovudidéane i utilitaristisk etikk. Drøft deretter utilitaristisk etikk ut frå ein kantiansk ståstad.

3) Drøft eit konkret etisk problem i lys av ei eller fleire av hovudretningane i normativ etisk teori.

4) Etisk relativisme i filosofihistorisk og systematisk perspektiv.

5) Etiske prinsipp for forsking på menneske.

Medisin-gruppene:

1) Drøft euthanasi-problemet i lys av minst to av følgjande etiske teoriar: (i) utilitarisme, (ii) deontologisk etikk, (iii) 
    dygdsetikk og (iv) kasuistikk.

2) Drøft abort-problemet i lys av minst to av følgjande etiske teoriar: (i) utilitarisme, (ii) deontologisk etikk, (iii) dygds
    etikk og (iv) kasuistikk.

3) ”Korvidt moralske normer er gyldige eller ikkje, er utelukkande eit spørsmål om korvidt dei reflekterer praksisformene 
     i kulturen dei er del av”. Drøft denne påstanden i lys av dei etiske teoriane du er blitt kjend med i løpet av kurset.

4) ”Etikk spelar og må spele ei avgjerande rolle for kva som kan reknast som legitim medisinsk forskning og ikkje”. Drøft denne påstanden.  

5) Kva bør vere etikkens plass i medisinarutdanninga? – Gjer greie for standpunktet ditt.

Framlegg til hjemmeoppgaver i etikk m/vitenskapsfilosofi:

Mat-nat-gruppene

1) Drøft eit konkret etisk problem i lys av ei eller fleire av hovudretningane i normativ etisk teori.

2) Popper og Kuhn (og ev. Lakatos) om vitskapleg utvikling.

3) Bioteknologi og etikk

4) Treng dagens naturvitskapar eit nytt legitimeringsgrunnlag? 

5) Etiske utfordringar på bakgrunn av vår tids økologiske problem. 

